รองนายกรัฐมนตรีและรัฐมนตรีว่าการกระทรวงกลาโหม ยืนยัน คสช. ไม่เกี่ยวข้องการกำหนดวันเลือกตั้งเพราะเป็นหน้าที่ของ กกต.
พลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่นายวิษณุ เครืองาม รองนายกรัฐมนตรี เปิดเผยว่าการเลือกตั้งจะเกิดขึ้นก่อนงานพระราชพิธีบรมราชาภิเษกว่า ไม่ทราบในเรื่องดังกล่าว เพราะเป็นเรื่องที่นายวิษณุ ไปหารือกับคณะกรรมการการเลือกตั้ง หรือ กกต. ซึ่งกกต.จะต้องพิจารณาในเรื่องดังกล่าวอีกครั้ง ว่าจะมีการเลื่อนการเลือกตั้งออกไปหรือไม่ แต่จะต้องพิจารณาในเรื่องของความเหมาะสม และเชื่อว่าการเลื่อนการเลือกตั้งออกไปจะไม่กระทบกับคณะรักษาความสงบแห่งชาติ หรือ คสช. ที่หลายฝ่ายมองว่าอยู่เบื้องหลังที่ทำให้การเลือกตั้งถูกเลื่อนออกไป เพราะ คสช.ไม่มีส่วนเกี่ยวข้อง เนื่องจากมีการพระราชพิธีที่สำคัญเกิดขึ้น ส่วนเดือนมีนาคมนี้จะเป็นเดือนที่เหมาะสมในการจัดการเลือกตั้งหรือไม่นั้น ก็เป็นเรื่องของทาง กกต.        ด้านพลเอกอนุพงษ์ เผ่าจินดา รัฐมนตรีว่าการกระทรวงมหาดไทย กล่าวเพียงสั้นๆว่า แม้การเลือกตั้งเลื่อนหรือไม่เลื่อนก็ตาม ทางกระทรวงมหาดไทยก็พร้อมที่จะดำเนินการทำงานอย่างเต็มที่